Pantun

Pantun (pinjaman bahasa Minangkabau patuntun, "penuntun") merupakan salah satu jenis puisi lama yang sangat luas dikenal dalam bahasa-bahasa dituturi dan dikarang dalam rantau Nusantara di Asia Tenggara, terutamanya bahasa Melayu. Pantun terpendek terdiri daripada dua baris yang mempunyai ikatan berirama dan mempunyai sebutan yang sama di hujungnya. Baris-baris ini pula boleh dikumpulkan menjadi empat, enam ataupun lapan baris. Jarang terdapat pantun yang melebihi lapan baris dan pada kebiasaannya pantun terdiri daripada empat baris.
Pantun terbahagi kepada dua bahagian sama banyak rangkapnya, iaitu bahagian pembayang dan diikuti pula dengan maksud pantun. Bahagian pembayang bagi pantun empat kerat terdiri daripada dua ayat pembayang dan dua ayat maksud, dan bagi pembayang pantun lapan kerat ialah empat ayat pembayang dan empat ayat maksud dan demikianlah seterusnya.

Jenis-jenis pantun

Pantun dapat dibahagikan kepada beberapa jenis bergantung pada kandungannya. Pantun juga dapat digunakan untuk "berjual beli", yakni dua pihak menggunakan pantun untuk menjual pantun sambil dijawab ("beli") oleh seorang lagi. Hal ini dapat dilihat dalam contoh-contoh berikut.

Pantun agama

Jual:

Bila todak melanda Singapura

Habis dikerat dicincang lumat

Bila khianat pada manusia

Dunia akhirat takkan selamat
Jual:

Kemuning daunnya lampai

Tubuh dijirat Paduka Tuan

Di atas dunia kaul tak sampai

Di dalam syurga ada penantian
Jual:
Kain besurek kain bertulis

Pakaian raja Bugis - Makassar

Di Luh Mahfuz sudah tertulis

Janji sudah tak dapat ditukar
Jual:

Harban Dewa anaknya Zanggi

Manis rupanya elok bercahaya

Jika perempuan taatkan laki

Beroleh syurga Jannatul Mahwa

Pantun budi

Jual:

Payah kami menabur padi

Nenas juga ditanam orang

Payah kami menabur budi

Emas juga dipandang orang
Jual:

Biarlah orang bertanam buluh

Mari kita bertanam padi

Biarlah orang bertanam musuh

Marilah kita bertanam budi
Jual:

Baik-baik makan keladi

Keladi itu ada miangnya

Baik-baik termakan budi

Budi itu ada hutangnya
Jual:

Tenanglah tenang air di laut
Sampan kolek mudik ke tanjung

Hati terkenang mulut menyebut

Budi yang baik rasa nak junjung
Jual:

Jangan suka mencabut padi

Bila dicabut hilang buahnya

Jangan suka menyebut budi

Bila disebut hilang tuahnya
Jual:

Singgah ke pulau menggali ubi

Kalau ke beting berdayung juga

Sepuluh kali kita berbudi

Kalau miskin terbuang juga
Jual:

Mati kayu kerana benalu

Patah layu  dahannya mati

Mati Melayu kerana malu

Kalah Melayu termakan budi
Jual:

Ragi pulut dalam kati

Tapai manis dalam kuali

Selagi hidup dalam pekerti

Sampailah mati dalam budi

Pantun jenaka

Jual:

Oh bulan kemana bintang

Atas pucuk kayu ara

Oh tuan kemana hilang

Dalam bilik anak dara
Jual:

Ambil segulung rotan saga

Sudah diambil mari diurut

Duduk termenung harimau tua

Melihat kambing mencabut janggut
Jual:

Jadikan lata tempat berhandai

Terbang sekawan burung belibis

Giliran buaya hajat berinai

Pipit pula membilang tasbih
Jual:

Elok sungguh bunga kantil

Tumbuh kearah kolam telaga

Elok sungguh berbini sungil

Walaupun marah tersenyum juga
Jual:

Bunganya putih dalam cerana

Dipetik dijual didalam pekan

Sementelah cubitan tuan terima

Hatinya jangan tuan lukakan
Jual:

Disana merak disini merak
Merak mana hendak dikepung

Disana hendak disinipun hendak

Pening kepala terajang punggung
Jual:

Air tawar ditambah gula

Lalu dihidang beralaskan kain

Memang awak mencari bala

Pergi menepuk dada yang lain
Jual:

Bergetah putih pokok ketiau

Garu pelandok lumut garit

Manalah hati tak geruh risau

Lalu bidukku umbut berkait
Jual:

Kerbau putih membongkah tanah
Badak sambu pagut resam
Kalau mandi biarlah basah

Bidukku lalu umbut terendam

Pantun percintaan

Jual:

Jahit setangan pinggirnya dikelim

Baik dikelim kembang kelapa

Rindu dendam kemana nak dikirim

Nak dikirim kepada siapa
Jual:

Bukan kacang sembarang kacang

Kacang melilit kayu jati

Bukan datang sembarang datang

Datang melihat sijantung hati
Jual:

Batu loyang buat asahan

Batunya hitam seruas jari

Bimbang siang boleh ditahan

Bimbang malam serasa mati
Jual:

Ikan belanak hilir berenang

Burung reruak menata sarang

Makan tak enak tidur tak tenang

Konon teringat dinda seorang
Jual:

Dimana tempat murai berbunyi ?

Pokok kekabu ditepi kolam

Dimana tempat kita berjanji ?

Dalam kelambu diatas tilam
Jual:

Ke teluk sudah, ke siam sudah

Ke Mekkah saja saya yang belum

Berpeluk sudah bercium sudah

Menikah saja saya yang belum
Jual:

Mahu dihitung bilangan bintang

Tidak terkira jumlah adanya

Jika dihitung kasih dan sayang

Tidak terukur sebesar mana

Pantun perpisahan

Jual:

Pucuk pauh selara pauh

Sembilu ledung ledungkan

Adik jauh kekanda jauh

Kalau rindu sama menungkan
Jual:

Batang selasih permainan budak

Berdaun sehelai dimakan kuda

Bercerai kasih bertalak tidak

Seribu tahun kembali juga
Jual:

Harum sungguh bunga melati

Kembang setangkai diwaktu pagi

Hancur sungguh rasa dihati

Sedang berkasih ditinggal pergi
Jual:

Pulau Sipadan pulau Ligitan

Tempat singgah raja Bulungan

Risau dibadan galau ingatan

Ingat pungguk rindukan bulan
Jual:
Berinai orang berhitam kuku

Mandi disiram si air mawar

Tuan seorang biji mataku

Racun diminum jadi penawar
Jual:

Kalaulah jadi pergi ke ladang

Kain panjang cari dahulu

Kalaulah jadi pergi berdagang

Induklah semang cari dahulu
"Nasihat supaya kita berbudi bahasa"
Orang buta pergi ke kebun
Makan longan dibekal cucur
Janganlah kita bermain mercun
Kelak badan pasti hancur
</poem>

Pantun-pantun daripada filem-filem Melayu klasik

 
Seri Mersing

Kajang Pak Malau kajang berlipat,

Kajang saya mengkuang layu;

Dagang Pak Malau dagang bertempat,

Dagang saya musafir lalu.
Gurindam Jiwa (1966)

Tuai padi antara masak,

Esok jangan layu layuan;

Intai kami antara nampak, 

Esok jangan rindu-rinduan.

Pantun Moden

Burung pekaka menangkap ikan

Di atas tender duduk terpaku

Pergi berdagang apa takutkan

Kartu kredit ada disaku

Burung serindit jalannya kaku

Sayang sayapnya sudah terkulai

Kartu kredit memang ada disaku

Sayang limitnya sudah terlampaui

Sayang sayapnya sudah terkulai

Lalu dianduh dengan kain

Kalau limitnya sudah terlampaui

Isi borang pohon yang lain

Sayap dianduh dengan kain ?

Jadi tergulir tak dapat jalan

Isi borang pohon yang lain ?

Bagi dipikir dulu pendapatan

Di sana serindit di sini pipit

Ramai merak mengigal badan

Disana kredit disini kredit

Bagai beranak tak berbidan